Okresná prokuratúra Nové Mesto nad Váhom 
Hviezdoslavova 36, 915 01 Nové Mesto nad Váhom

Sp. zn. : Pv 791/12/3304	Nové Mesto nad Váhom, 6.11.2013
EEČ : 2-24-68-2013

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 156 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov a Výtržníctvo podľa § 364 odsek 1 písmeno a) Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Nové Mesto nad Váhom
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
a
poškodeným:
1.	XXXXX
	dátum narodenia: XXXXX
	trvalé bydlisko: XXXXX
Obsahom zmieru je:
a.	Výška nahradenej škody alebo škody, na náhradu ktorej sa obvinený zaviazal: 864,60 € 
b.	Peňažná suma určená na všeobecne prospešné účely: 100,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
realizované policajtom Obv.odd. PZ Stará Turá pod spisovou značkou ORP-633/ST-NM-2012.
Dňa 03.08.2012 v čase okolo 16.15 hod. v obci XXXXX, okr. Nové Mesto nad Váhom, pri zastávke diaľkových autobusov na miestnej autobusovej stanici, napadol poškodeného XXXXX takým spôsobom, že poškodeného viackrát udrel päsťou do ramena, pričom obaja spadli na zem, kde XXXXX naďalej udieral poškodeného, ktorý sa počas trvania celého útoku snažil brániť tým, že rukami odrážal údery XXXXX, ktorý spôsobil poškodenému prasklinu - zlomeninu v oblasti chirurgického krčka (hornej časti) pravej ramennej kosti, pomliaždenie mäkkých tkanív v oblasti pravého lakťa, bez úrazových zmien na kostnom skelete s obmedzením na bežnom spôsobe života v trvaní tri a pol týždňa.

Odôvodnenie: 
Proti obvinenému je vedené trestné stíhanie pre prečin ublíženia na zdraví podľa ustanovenia § 156 ods. 1 Trestného zákona a pre prečin výtržníctva podľa ustanovenia § 364 ods. 1 písm. a) Trestného zákona, na tom skutkovom základe, že dňa 03.08.2012 v čase okolo 16.15 hod. v obci XXXXX, okr. Nové Mesto nad Váhom, pri zastávke diaľkových autobusov na miestnej autobusovej stanici, napadol poškodeného XXXXX takým spôsobom, že poškodeného viackrát udrel päsťou do ramena, pričom obaja spadli na zem, kde XXXXX naďalej udieral poškodeného, ktorý sa počas trvania celého útoku snažil brániť tým, že rukami odrážal údery XXXXX, ktorý spôsobil poškodenému prasklinu - zlomeninu v oblasti chirurgického krčka (hornej časti) pravej ramennej kosti, pomliaždenie mäkkých tkanív v oblasti pravého lakťa, bez úrazových zmien na kostnom skelete s obmedzením na bežnom spôsobe života v trvaní tri a pol týždňa.  

Preskúmaním príslušného spisového materiálu som zistil, že v predmetnej veci sa koná o trestnom čine, pre ktorý zákon ustanovuje  trest odňatia slobody, ktorého horná hranica neprevyšuje 5 rokov.

	V prípravnom konaní bol vykonaný výsluch obvineného, svedka-poškodeného, svedka XXXXX a znalca MUDr. XXXXX, boli zabezpečené listinné dôkazy (najmä lekárske správy), odborné vyjadrenie znalca z odboru zdravotníctva, a taktiež boli zabezpečené správy o povesti obvineného spolu s odpisom registra trestov.

Z predloženého spisového materiálu vyplýva, že obvinený bol doposiaľ 1x uznaný vinným zo spáchania trestného činu (v roku 1985), avšak na páchateľa sa hľadí, akoby nebol odsúdený, 1x sa dopustil priestupku proti občianskemu spolunažívaniu podľa § 49 ods. 1 písm. d) zákona o priestupkoch, za čo mu bola uložená pokuta vo výške 10 EUR a 1x priestupku na úseku dopravy, iného správneho deliktu či priestupku sa obvinený nedopustil. 

 Obvinený a poškodený s takýmto spôsobom vybavenia veci vyslovili súhlas.

Obvinený a poškodený uzavreli dňa 27.09.2013 pred probačným a mediačným úradníkom Okresného súdu Nové Mesto nad Váhom zmier, pričom poškodený si na základe bodového ohodnotenia z odborného vyjadrenia znalca voči obvinenému uplatnil náhradu škody vo výške 864,60 EUR, pričom obvinený predmetnú škodu aj dňa 23.10.2013 uhradil, a to poštovým poukazom na adresu poškodeného - podacie číslo 71 na pošte Nové Mesto nad Váhom 1. 

Peňažnú sumu určenú na všeobecne prospešné účely, ktorú obvinený zaplatil dňa 23.10.2013 na účet tunajšej prokuratúry vo výške 100 EUR považujem vzhľadom na závažnosť spáchaného trestného činu, dotknutý verejný záujem, osobné a majetkové pomery obvineného a jeho doterajší život za primeranú. 

XXXXX nie je obvinený z trestného činu, ktorým bola spôsobená smrť osoby, nie je voči nemu vedené trestné stíhanie pre korupciu, a ani trestné stíhanie proti verejnému činiteľovi alebo zahraničnému verejnému činiteľovi pre trestný čin spáchaný v súvislosti s výkonom ich právomoci a v rámci ich zodpovednosti. 

Vzhľadom na povahu a závažnosť spáchaného trestného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery som dospel k záveru, že takýto spôsob rozhodnutia je z hľadiska účelu trestného konania postačujúci.

	Preto bolo potrebné rozhodnúť tak, ako je uvedené vo výrokovej časti tohto uznesenia.

Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Matej Izakovič
prokurátor